CELEX: 32021D0281
Language: el
Date: 2021-02-22 00:00:00
Title: Απόφαση (ΕΕ, Ευρατόμ) 2021/281 του Συμβουλίου της 22ας Φεβρουαρίου 2021 για την τροποποίηση της απόφασης 2007/198/Ευρατόμ για την ίδρυση της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης και περί παραχωρήσεως προνομίων σε αυτήν

23.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 62/41
               
            
         ΑΠΟΦΑΣΗ (ΕΕ, Ευρατόμ) 2021/281 ΤΟΥ ΣΥΜΒΟΥΛΙΟΥ
         της 22ας Φεβρουαρίου 2021
         για την τροποποίηση της απόφασης 2007/198/Ευρατόμ για την ίδρυση της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης και περί παραχωρήσεως προνομίων σε αυτήν
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 47 τρίτο και τέταρτο εδάφιο,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του προγράμματος ITER (1) (η «συμφωνία ITER») υπεγράφη τον Νοέμβριο του 2006 από την Ευρατόμ, την Κίνα, την Ινδία, την Ιαπωνία, τη Νότια Κορέα, τη Ρωσική Ομοσπονδία και τις Ηνωμένες Πολιτείες. Η Ευρατόμ, η οποία είναι το μέρος υποδοχής, βάσει της συμφωνίας ITER, έχει αναλάβει ηγετικό ρόλο στο έργο αυτό.
                  
               
                     (2)
                  
                  
                     Με την απόφαση 2007/198/Ευρατόμ (2), το Συμβούλιο ίδρυσε την ευρωπαϊκή κοινή επιχείρηση για τον ITER και την ανάπτυξη της πυρηνικής σύντηξης (σύντηξη για ενέργεια) (η «κοινή επιχείρηση») για την παροχή της συνεισφοράς της Ευρατόμ στον Διεθνή Οργανισμό Ενέργειας από Σύντηξη ITER και στις δραστηριότητες ευρύτερης θεώρησης με την Ιαπωνία, καθώς και για την εκπόνηση και τον συντονισμό προγράμματος δραστηριοτήτων για την προπαρασκευή της κατασκευής αντιδραστήρα επίδειξης της σύντηξης και σχετικών εγκαταστάσεων.
                  
               
                     (3)
                  
                  
                     Το άρθρο 5 της απόφασης 2007/198/Ευρατόμ ορίζει ότι η κοινή επιχείρηση διαθέτει χωριστό δημοσιονομικό κανονισμό, ο οποίος βασίζεται στις αρχές του κατ’ εξουσιοδότηση κανονισμού (ΕΕ) αριθ. 1271/2013 της Επιτροπής (3), και μπορεί να αποκλίνει από τον εν λόγω κατ’ εξουσιοδότηση κανονισμό όταν το επιβάλλουν οι ειδικές επιχειρησιακές ανάγκες της κοινής επιχείρησης, υπό τον όρο ότι έχει προηγηθεί διαβούλευση με την Επιτροπή. Η εκτέλεση του προϋπολογισμού ρυθμίζεται από τον τίτλο IV του δημοσιονομικού κανονισμού της κοινής επιχείρησης.
                  
               
                     (4)
                  
                  
                     Η απόφαση 2007/198/Ευρατόμ προέβλεπε ένα ποσό δημοσιονομικής αναφοράς το οποίο θεωρείτο απαραίτητο για την κοινή επιχείρηση, καθώς και την ενδεικτική συνολική συνεισφορά της Ευρατόμ στο ποσό αυτό, η οποία πρόκειται να καταστεί διαθέσιμη μέσω των προγραμμάτων έρευνας και εκπαίδευσης της Κοινότητας που εγκρίνονται κατ’ εφαρμογή του άρθρου 7 της Συνθήκης ή μέσω οιασδήποτε άλλης απόφασης που εκδίδεται από το Συμβούλιο.
                  
               
                     (5)
                  
                  
                     Η απόφαση 2007/198/Ευρατόμ τροποποιήθηκε με την απόφαση 2013/791/Ευρατόμ (4), προκειμένου να καταστεί δυνατή η χρηματοδότηση των δραστηριοτήτων της κοινής επιχείρησης κατά τη διάρκεια του πολυετούς δημοσιονομικού πλαισίου 2014-2020 σύμφωνα με τον κανονισμό (EUΕ Ευρατόμ) αριθ. 1311/2013 (5).
                  
               
                     (6)
                  
                  
                     Μια νέα βάση αναφοράς του έργου ITER, η οποία έχει εκπονηθεί στο πλαίσιο της βελτίωσης της διαχείρισης του έργου, υποστηρίχθηκε από το Συμβούλιο του ITER το 2016 και το 2017, Χρησιμοποιήθηκε στη συνέχεια για την εκτίμηση των αναγκών χρηματοδότησης της κοινής επιχείρησης. Το επικαιροποιημένο χρονοδιάγραμμα της νέας βάσης αναφοράς προβλέπει ότι το πρώτο πλάσμα θα επιτευχθεί τον Δεκέμβριο του 2025 και η έναρξη πλήρους λειτουργίας, με τη χρήση καυσίμου δευτερίου-τριτίου, το 2035. Στο εν λόγω χρονοδιάγραμμα δεν λαμβάνονται υπόψη απρόβλεπτα συμβάντα και βασίζεται επομένως στην παραδοχή ότι όλοι οι σημαντικοί κίνδυνοι πρέπει να μετριαστούν.
                  
               
                     (7)
                  
                  
                     Στις 12 Απριλίου 2018, το Συμβούλιο επιβεβαίωσε εκ νέου τη σταθερή δέσμευση της Ευρατόμ για την επιτυχή ολοκλήρωση του έργου ITER και ανέθεσε στην Επιτροπή να εγκρίνει τη νέα βάση αναφοράς του έργου ITER εξ ονόματος της Ευρατόμ σε συνεδρίαση του Συμβουλίου του ITER σε υπουργικό επίπεδο. Ταυτόχρονα, το Συμβούλιο ζήτησε από την κοινή επιχείρηση να συνεχίσει να εκτελεί τα καθήκοντά της ως προς την υποβολή εκθέσεων και την επανεξέταση σύμφωνα με τα συμπεράσματα του Συμβουλίου της 12ης Ιουλίου 2010 και να διενεργεί τακτικές ανεξάρτητες αξιολογήσεις της προόδου του ITER με έμφαση στις επιδόσεις και τη διαχείριση του έργου, μεταξύ άλλων τη συγκράτηση του κόστους, τον έλεγχο του έργου σύμφωνα με τον προγραμματισμό, καθώς και τη διαχείριση κινδύνων.
                  
               
                     (8)
                  
                  
                     Η παρούσα απόφαση θα επιτρέψει να υπάρξουν συνέργειες και συμπληρωματικότητα με ερευνητικές δραστηριότητες στον τομέα της σύντηξης που χρηματοδοτούνται μέσω του προγράμματος έρευνας και κατάρτισης της Ευρατόμ. Η επιτυχής κατασκευή και λειτουργία του ITER βρίσκεται στην κρίσιμη διαδρομή του ευρωπαϊκού χάρτη πορείας για τη σύντηξη που έχει εγκριθεί από όλα τα ενδιαφερόμενα μέρη της έρευνας στον τομέα της σύντηξης στην Ευρώπη.
                  
               
                     (9)
                  
                  
                     Το Ευρωπαϊκό Κοινοβούλιο και το Συμβούλιο καθόρισαν το μέγιστο επίπεδο των δεσμεύσεων της Ευρατόμ για τον ITER στο πολυετές δημοσιονομικό πλαίσιο για την περίοδο 2021-2027 σύμφωνα με τον κανονισμό (ΕΕ, Ευρατόμ) 2020/2093 του Συμβουλίου (6) («ΠΔΠ 2021-2027») στα 5 614 000 000 EUR σε τρέχουσες τιμές.
                  
               
                     (10)
                  
                  
                     Με πλήρη σεβασμό του δικαιώματος των κρατών μελών να αποφασίζουν σχετικά με το ενεργειακό τους μείγμα, οι δράσεις στο πλαίσιο της παρούσας απόφασης μπορούν να συμβάλουν στην επίτευξη των στόχων του ευρωπαϊκού χάρτη πορείας για τη σύντηξη.
                  
               
                     (11)
                  
                  
                     Σύμφωνα με τα σημεία 22 και 23 της διοργανικής συμφωνίας για τη βελτίωση του νομοθετικού έργου (7), της 13ης Απριλίου 2016 , συντρέχει ανάγκη αξιολόγησης του ITER με βάση πληροφορίες που θα συλλέγονται μέσω ειδικών απαιτήσεων παρακολούθησης, ενώ παράλληλα θα αποφεύγονται η υπερβολική ρύθμιση και ο διοικητικός φόρτος. Κατά περίπτωση, οι εν λόγω απαιτήσεις θα μπορούσαν να περιλαμβάνουν μετρήσιμους δείκτες ως βάση για την αξιολόγηση των επιπτώσεων του ITER. Τα συμπεράσματα των αξιολογήσεων που διενεργούνται από την Επιτροπή θα πρέπει να κοινοποιούνται στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών. Αν η εκ των υστέρων και η ενδιάμεση αξιολόγηση έχουν μικρή χρονική απόσταση μεταξύ τους, οι δύο αξιολογήσεις μπορούν να συνδυαστούν σε μία αξιολόγηση που θα καλύπτει τη συνδυασμένη περίοδο.
                  
               
                     (12)
                  
                  
                     Σύμφωνα με τον κανονισμό(ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (8) (ο «δημοσιονομικός κανονισμός»), τον κανονισμό (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (9) και τους κανονισμούς (ΕΚ, Ευρατόμ) αριθ. 2988/95 (10), (Ευρατόμ, ΕΚ) αριθ. 2185/96 (11) και (ΕΕ) 2017/1939 (12) του Συμβουλίου, τα οικονομικά συμφέροντα της Ένωσης πρέπει να προστατεύονται μέσω αναλογικών μέτρων, συμπεριλαμβανομένων μέτρων σχετικά με την πρόληψη, τον εντοπισμό, τη διόρθωση και τη διερεύνηση παρατυπιών, μεταξύ των οποίων απάτες, την ανάκτηση των απολεσθέντων, αχρεωστήτως καταβληθέντων ή μη ορθώς χρησιμοποιηθέντων κονδυλίων και, όταν χρειάζεται, την επιβολή διοικητικών κυρώσεων.
                     Ειδικότερα, σύμφωνα με τους κανονισμούς (Ευρατόμ, ΕΚ) αριθ. 2185/96 και (ΕΕ, Ευρατόμ) αριθ. 883/2013, η Ευρωπαϊκή Υπηρεσία Καταπολέμησης της Απάτης (OLAF) έχει την εξουσία να διενεργεί διοικητικές έρευνες, μεταξύ των οποίων και επιτόπιους ελέγχους και εξακριβώσεις, με στόχο να διαπιστωθεί αν υπήρξε απάτη, διαφθορά ή οποιαδήποτε άλλη παράνομη δραστηριότητα σε βάρος των οικονομικών συμφερόντων της Ένωσης. Η Ευρωπαϊκή Εισαγγελία εξουσιοδοτείται, σύμφωνα με τον κανονισμό (ΕΕ) 2017/1939 να διερευνά και να διώκει αξιόποινες πράξεις που θίγουν τα οικονομικά συμφέροντα της Ένωσης κατά τα οριζόμενα στην οδηγία (ΕΕ) 2017/1371 του Ευρωπαϊκού Κοινοβουλίου και του Συμβουλίου (13). Σύμφωνα με τον δημοσιονομικό κανονισμό, κάθε πρόσωπο ή οντότητα που είναι αποδέκτης κονδυλίων της Ένωσης υποχρεούται να συνεργάζεται πλήρως για την προστασία των οικονομικών συμφερόντων της Ένωσης, να παρέχει τα αναγκαία δικαιώματα και πρόσβαση στην Επιτροπή, στην OLAF, στο Ελεγκτικό Συνέδριο και, όσον αφορά τα κράτη μέλη που συμμετέχουν στην ενισχυμένη συνεργασία σύμφωνα με τον κανονισμό (ΕΕ) 2017/1939, στην Ευρωπαϊκή Εισαγγελία, και να εξασφαλίζει ότι κάθε τρίτος που συμμετέχει στην εκτέλεση κονδυλίων της Ένωσης παρέχει ισοδύναμα δικαιώματα.
                  
               
                     (13)
                  
                  
                     Η παρούσα απόφαση θα πρέπει να εξασφαλίζει την προβολή της κοινοτικής χρηματοδότησης μέσω συνεκτικής, αποτελεσματικής και αναλογικής στοχευμένης πληροφόρησης σε πολλαπλά ακροατήρια, συμπεριλαμβανομένων των μέσων ενημέρωσης και του κοινού.
                  
               
                     (14)
                  
                  
                     Είναι αναγκαίο να τροποποιηθεί η απόφαση 2007/198/Ευρατόμ, ώστε να καταστεί δυνατή η χρηματοδότηση των δραστηριοτήτων της κοινής επιχείρησης και των συναφών δραστηριοτήτων της Επιτροπής για την περίοδο 2021-2027 από τον γενικό προϋπολογισμό της Ευρωπαϊκής Ένωσης.
                  
               
                     (15)
                  
                  
                     Προκειμένου να εξασφαλιστεί η επιτυχής ολοκλήρωση του έργου ITER και η συνέχεια στην παροχή στήριξης στον σχετικό τομέα πολιτικής από την αρχή του πολυετούς δημοσιονομικού πλαισίου 2021-2027, η παρούσα απόφαση πρέπει να εφαρμοστεί αναδρομικά από 1ης Ιανουαρίου 2021 και να αρχίσει να ισχύει επειγόντως.
                  
               
                     (16)
                  
                  
                     Συνεπώς, η απόφαση 2007/198/Ευρατόμ θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση 2007/198/Ευρατόμ τροποποιείται ως εξής:
            
                        1)
                     
                     
                        το άρθρο 4 τροποποιείται ως εξής:
                        
                                    α)
                                 
                                 
                                    η παράγραφος 3 αντικαθίσταται από το ακόλουθο κείμενο:
                                    
                                       «3.   Η ενδεικτική συνεισφορά της Ευρατόμ στην κοινή επιχείρηση για την περίοδο 2021-2027 και οι συναφείς δαπάνες στήριξης όπως αναφέρονται στην παράγραφο 4 για την ίδια περίοδο ορίζονται σε 5 614 000 000 EUR (σε τρέχουσες τιμές).»·
                                    
                                 
                              
                                    β)
                                 
                                 
                                    Προστίθεται η ακόλουθη παράγραφος:
                                    
                                       «4.   Το ποσό που αναφέρεται στην παράγραφο 3 μπορεί επίσης να καλύπτει δαπάνες σχετικές με την προετοιμασία, την παρακολούθηση, τον έλεγχο, τον λογιστικό έλεγχο, την αξιολόγηση και άλλες δραστηριότητες και δαπάνες που είναι αναγκαίες για τη διαχείριση και την εφαρμογή της παρούσας απόφασης, περιλαμβανομένων των διοικητικών δαπανών, καθώς και την αξιολόγηση της επίτευξης των στόχων της. Μπορεί επιπλέον να καλύπτει δαπάνες για μελέτες, συνεδριάσεις εμπειρογνωμόνων και δαπάνες σχετικές με δίκτυα τεχνολογίας πληροφοριών που επικεντρώνονται στην επεξεργασία και την ανταλλαγή πληροφοριών, συμπεριλαμβανομένων εταιρικών εργαλείων τεχνολογίας των πληροφοριών και άλλης τεχνικής και διοικητικής βοήθειας που είναι απαραίτητη σε σχέση με τη διαχείριση της παρούσας απόφασης.»·
                                    
                                 
                              
                  
                        2)
                     
                     
                        το άρθρο 5β απαλείφεται·
                     
                  
                        3)
                     
                     
                        παρεμβάλλεται το ακόλουθο άρθρο:
                        
                           «Άρθρο 5γ
                           Αξιολόγηση
                           
                              1.   Οι αξιολογήσεις εφαρμογής της παρούσας απόφασης διενεργούνται τακτικά και εγκαίρως ώστε να τροφοδοτούν με στοιχεία τη διαδικασία λήψης αποφάσεων.
                           
                           
                              2.   Ενδιάμεση αξιολόγηση εφαρμογής της παρούσας απόφασης πραγματοποιείται το αργότερο το 2024, μόλις υπάρξουν επαρκείς διαθέσιμες πληροφορίες σχετικά με την εφαρμογή της παρούσας απόφασης κατά την περίοδο 2021-2027.
                           
                           
                              3.   Στο τέλος της εφαρμογής της παρούσας απόφασης, το αργότερο τέσσερα έτη μετά τη λήξη της περιόδου που ορίζεται στο άρθρο 4 παράγραφος 3, η Επιτροπή διενεργεί τελική αξιολόγηση εφαρμογής της παρούσας απόφασης.
                           
                           
                              4.   Η Επιτροπή ανακοινώνει τα αποτελέσματα των αξιολογήσεων που διενεργούνται βάσει του παρόντος άρθρου, μαζί με τις παρατηρήσεις της, στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών.»·
                           
                        
                     
                  
                        4)
                     
                     
                        παρεμβάλλεται το ακόλουθο άρθρο:
                        
                           «Άρθρο 5δ
                           Επικοινωνία, προβολή και δημοσιότητα
                           
                              1.   Οι αποδέκτες κοινοτικής χρηματοδότησης μνημονεύουν ρητώς την προέλευση των εν λόγω κονδυλίων και εξασφαλίζουν την προβολή της, ιδίως κατά την προώθηση των δράσεων και των αποτελεσμάτων τους, παρέχοντας συνεκτική, αποτελεσματική και αναλογική στοχευμένη πληροφόρηση σε πολλαπλά ακροατήρια, συμπεριλαμβανομένων των μέσων ενημέρωσης και του κοινού.
                           
                           
                              2.   Η Επιτροπή προβαίνει σε ενέργειες πληροφόρησης και επικοινωνίας σχετικά με την παρούσα απόφαση, με τις δράσεις που πραγματοποιήθηκαν δυνάμει αυτής και σχετικά με τα επιτευχθέντα αποτελέσματα. Οι χρηματοδοτικοί πόροι που διατίθενται στην παρούσα απόφαση, συμβάλλουν επίσης στην προβολή των πολιτικών προτεραιοτήτων της Ένωσης, στον βαθμό που είναι συναφείς με τους στόχους του άρθρου 1.».
                           
                        
                     
                  
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
            Η παρούσα απόφαση απευθύνεται στα κράτη μέλη.
         
         
            Βρυξέλλες, 22 Φεβρουαρίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  ΕΕ L 358 της 16.12.2006, σ. 62.
         
            (2)  Απόφαση 2007/198/Ευρατόμ του Συμβουλίου, της 27ης Μαρτίου 2007, για την ίδρυση της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης και περί παραχωρήσεως προνομίων σε αυτήν (ΕΕ L 90 της 30.3.2007, σ. 58).
         
            (3)  Κατ’ εξουσιοδότηση κανονισμός (ΕΕ) αριθ. 1271/2013 της Επιτροπής της 30ής Σεπτεμβρίου 2013 για τη θέσπιση του δημοσιονομικού κανονισμού-πλαισίου για τους οργανισμούς που αναφέρονται στο άρθρο 208 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (ΕΕ L 328 της 7.12.2013, σ. 42).
         
            (4)  Απόφαση 2013/791/Ευρατόμ του Συμβουλίου της 13ης Δεκεμβρίου 2013, για την τροποποίηση της απόφασης 2007/198/Ευρατόμ για την ίδρυση της ευρωπαϊκής κοινής επιχείρησης για τον ITER και την ανάπτυξη της πυρηνικής σύντηξης και περί παραχωρήσεως προνομίων σε αυτήν (ΕΕ L 349 της 21.12.2013, σ. 100).
         
            (5)  Κανονισμός (EE, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884).
         
            (6)  Κανονισμός (ΕΕ, Ευρατόμ) 2020/2093 του Συμβουλίου, της 17ης Δεκεμβρίου 2020, για τον καθορισμό του πολυετούς δημοσιονομικού πλαισίου για τα έτη 2021 έως 2027 (ΕΕ L 433Ι της 22.12.2020, σ. 11).
         
            (7)  ΕΕ L 123 της 12.5.2016, σ. 1.
         
            (8)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (9)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).
         
            (10)  Κανονισμός (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ L 312 της 23.12.1995, σ. 1).
         
            (11)  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).
         
            (12)  Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (ΕΕ L 283 της 31.10.2017, σ. 1).
         
            (13)  Οδηγία (ΕΕ) 2017/1371 του Ευρωπαϊκού Κοινοβουλίου και του Συμβουλίου, της 5ης Ιουλίου 2017, σχετικά με την καταπολέμηση, μέσω του ποινικού δικαίου, της απάτης εις βάρος των οικονομικών συμφερόντων της Ένωσης (ΕΕ L 198 της 28.7.2017, σ. 29).